L-UE tesprimi solidarjetà ma' dawk kollha li għandhom il-kuraġġ jitkellmu għalina lkoll. Il-libertà tal-espressjoni, fil-forom kollha tagħha, hija l-essenza nnifisha tad-demokrazija. Huwa biss permezz ta' ambjent medjatiku b'saħħtu, liberu u indipendenti, li l-gvernijiet, l-impriżi u s-soċjetà inġenerali jistgħu jinżammu responsabbli. U preċiżament minħabba dan id-dritt fundamentali, ħafna drabi, il-ġurnalisti u dawk li jaħdmu fil-media jiġu attakkati, ippersegwitati, molestati jew intimidati talli jwettqu xogħolhom. Ħafna mill-ġurnalisti ma jiġux midruba meta jkunu qed iwasslu servizz miż-żoni ta' gwerra, iżda jsofru l-vjolenza fl-ambjenti immedjati fejn ngħixu. Kif tirrapporta l-Federazzjoni Internazzjonali tal-Ġurnalisti, fl-2018 biss 94 ġurnalist u persunal tal-media nqatlu f'inċidenti relatati max-xogħol. Mijiet oħra ġew soġġetti għal arrest jew detenzjoni arbitrarji mingħajr qatt ma tressqu l-qorti. Kemm-il darba l-gvernijiet jonqsu milli jipproteġu lill-ġurnalisti, jaħsbuha darbtejn biex jibdew proċedimenti kontra l-awturi tar-reati jew saħansitra jwettqu reati huma stess. L-impunità għal dawn ir-reati timmoltiplika l-impatt tagħhom u tmermer lis-soċjetajiet demokratiċi billi talimenta l-biża', in-nuqqas ta' fiduċja, u l-ansjetà. Ix-xahar li għadda fakkarna l-qtil ta' Jamal Khashoggi, ta' nazzjonalità Sawdija, li l-każ tiegħu għadu pendenti quddiem il-qorti, u l-qtil tal-ġurnalista Maltija Daphne Caruana Galizia fl-Ewropa stess, li juri li l-ebda reġjun fid-dinja ma huwa immuni għal delitti bħal dawn. F'dan il-jum intennu l-impenn tagħna li niġġieldu kontra l-impunità għar-reati kontra l-ġurnalisti u li nkomplu nużaw il-mezzi xierqa kollha possibbli biex nirrispettaw u nipproteġu l-libertà tal-espressjoni u biex niżguraw is-sikurezza tal-ġurnalisti u ta' dawk li jaħdmu fil-media. L-UE tipprovdi appoġġ u assistenza legali permezz tal-mekkaniżmu ffinanzjat mill-UE għad-Difensuri tad-Drittijiet tal-Bniedem, netwerk li jagħti rispons rapidu għad-difensuri tad-drittijiet tal-bniedem li jinsabu mhedda, inklużi l-ġurnalisti. L-UE tiffinanzja wkoll iċ-Ċentru għall-Pluraliżmu tal-Media u l-Libertà tal-Media (CMPF) u l-Monitoraġġ tal-Pluraliżmu tal-Media importanti tiegħu li qed ikompli jkejjel it-theddid għall-pluraliżmu tal-media fl-UE u fil-pajjiżi ġirien u jinforma l-proċessi tagħna tat-tfassil tal-politika. Fl-2019, il-Kummissjoni Ewropea allokat baġit ta' aktar minn €8 miljun biex tappoġġa proġetti mmirati lejn il-promozzjoni ta' ġurnaliżmu ta' kwalità, kooperazzjoni transkonfinali bejn il-professjonisti tal-media u l-korpi awtoregolatorji, kif ukoll finanzjament ta' ġurnaliżmu investigattiv transkonfinali u protezzjoni ta' ġurnalisti mhedda. F'ħafna pajjiżi, qed nipprovdu appoġġ finanzjarju u espert biex inrawmu l-protezzjoni tal-ġurnalisti, tal-bloggers u ta' dawk li jaħdmu fil-media. F'dan il-jum iddedikat biex tintemm l-impunità għar-reati kontra l-ġurnalisti, nagħtu ġieħ lil dawk kollha li tilfu ħajjithom u li sofrew attakki fit-tħaddim tal-libertà tagħhom ta' espressjoni online u offline u nesprimu solidarjetà ma' dawk kollha li għandhom il-kuraġġ jitkellmu għalina lkoll. Il-Pajjiżi Kandidati t-Turkija, ir-Repubblika tal-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-dikjarazzjoni. * - Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni